- 1 Timotius
- <
- 2
- >

2
Upa-upa men tio sambayangkonon
2:1-7
1 Mbali' men tumbena tuu' pa'ase'onku na ko'oom koi kani'imari: sambayangkonoon a giigii' mian. Tadulkonoon a pa'ase'na i raaya'a, ka' uga' basukuur na Alaata'ala. 2 Sambayangkonoon a tomundo' ka' giigii' i'intoni kuasa. Pa'ase' kada' i kita ratong ka' rampot, ka' sinampang malolo' na Alaata'ala ka' mingilimang upa men kana'. 3 Ya'a a men pore ka' kokana'na Alaata'ala men Pansalamatkon i kita. 4 Kikira'-Na kada' giigii' mian salamatkonon ka' minginti'i men tuutuu'na. 5 Gause sa'a-sa'angu' a Alaata'ala ka' sa'a-sa'angu' a topobisara bo pangkantang Alaata'ala tia mian. Mian men topobisara iya'a i Kristus Yesus. 6 Yesus nongorookonmo waka-Na bo pontololokina giigii' mian. Koiya'a sasalanna Alaata'ala nimpipiile'kon pingkira'-Na mansalamatkon mian na tempo men koi Ia patukokonmo. 7 Ka' i yaku' ninakat sida pambantili ka' poposuu' kada' mae' na mian na lipu' sambana men taasi' Yahudi ka' mimisiso'kon na ko'ona i raaya'a kaparasaya'an men kana'. Men tundunonku kani'i tuutuu'. Yaku' sian mimborek.* 2Tim. 1:11
Wawauna moro'one tia wiwine na tempo bakitumpu
2:8-15
8 Kikira'ku kada' mau maana, moro'one basambayang mengeleengket lima men molinas, ka' sian maso' kabai poosinsala' tia mian.
9 Koiya'a uga' wiwine. Kalu bapeasi, sian paraa batatamberei. Pakean men pisokonna tio koi men na aturan ka' koi men kana'. Alia mongopiir wuuk men batatamberei kabai se' mompore-porei waka tia mosoni kabai mutiara kabai pakean men alayo' a angga'na.* 1Ptr. 3:3 10 Kasee porena wiwine tio mompore-porei waka tia gau' men pore koi wawauna wiwine men bakitumpu.
11 Tempo pisiso'on wiwine tio mimporokot ka' tuutuu' momorongori. 12 Yaku' sian mamatalai wiwine mambantili kabai se' mangatur moro'one. Raaya'a tio mimporokot. 13 Gause men tumbena ia sidakon Alaata'ala mase i Adam, kasi i Hawa.* Kej. 2:7; 2:21-22 14 Ka' taasi'po i Adam kasee wiwine a men nokobaetok pataka i ia nangawawau dosa.* Kej. 3:1-6 15 Mau koiya'a, wiwine bo salamatkonon gause i raaya'a mondompu'kon anak, kalu i raaya'a sinampang parasaya ni Kristus, ka' molingu'kon mian sambana ka' tumuo' molinas koi men kana'.

- 1 Timotius
- <
- 2
- >

*2:7 2Tim. 1:11

*2:9 1Ptr. 3:3

*2:13 Kej. 2:7; 2:21-22

*2:14 Kej. 3:1-6

© 2010 WBT